29 จังหวัด ภาคเหนือ ภาคตะวันออกเฉียงเหนือ ภาคกลาง กทม. เฝ้าระวังน้ำท่วมฉับพลัน น้ำป่าไหลหลาก น้ำล้นตลิ่ง
กองอำนวยการป้องกันและบรรเทาสาธารณภัยกลาง (กอปภ.ก.) ติดตามสภาวะอากาศและพิจารณาปัจจัยเสี่ยง ประกอบกับกรมอุตุนิยมวิทยาได้มีประกาศฉบับที่ 2 (193/2565) แจ้งว่า พายุโซนร้อน “มู่หลาน” ทางตะวันออกเฉียงใต้ของเกาะไหหลำ  ประเทศจีน คาดว่าจะเคลื่อนขึ้นฝั่งบริเวณประเทศเวียดนามตอนบน ในวันที่ 11 สิงหาคม  2565 ทำให้มีฝนตกหนักถึงหนักมากบางพื้นที่ บริเวณภาคเหนือ ภาคตะวันออกเฉียงเหนือและภาคกลาง 29 จังหวัด อีกทั้งกองอำนวยการน้ำแห่งชาติ (กอนช.) ได้คาดการณ์ระดับน้ำทะเลหนุนสูง ในวันที่ 10–16 สิงหาคม 2565 โดยระดับน้ำอาจมีความสูงประมาณ 1.80 – 2.10 เมตร จากระดับน้ำทะเลปานกลาง และจะส่งผลกระทบต่อบริเวณพื้นที่ชุมชนนอกแนวคันกั้นน้ำและแนวเขื่อนชั่วคราว บริเวณที่ไม่มีแนวป้องกันน้ำถาวร (แนวฟันหลอ) โดยเฝ้าระวังสถานการณ์น้ำท่วมฉับพลัน น้ำป่าไหลหลาก น้ำล้นตลิ่ง และน้ำท่วมขัง ช่วงวันที่ 11-13 สิงหาคม 2565 ได้แก่ ภาคเหนือ ภาคตะวันออกเฉียงเหนือและภาคกลาง  ส่วนพื้นที่เฝ้าระวังสถานการณ์น้ำทะเลหนุนสูง ช่วงวันที่ 10-16 สิงหาคม 2565 บริเวณจังหวัดนนทบุรี สมุทรปราการ และกรุงเทพมหานครกรมป้องกันและบรรเทาสาธารณภัย (ปภ.) ประสานแจ้งจังหวัดในภาคเหนือ ภาคตะวันออกเฉียงเหนือ ภาคกลาง และกรุงเทพมหานคร รวมถึงศูนย์ป้องกันและบรรเทาสาธารณภัยเขตในพื้นที่เสี่ยงภัยให้เฝ้าระวังและเตรียมพร้อมรับมือสถานการณ์ภัยในช่วงดังกล่าว จัดเจ้าหน้าที่ติดตามสภาพอากาศและสภาพน้ำอย่างต่อเนื่อง โดยเฉพาะพื้นที่ที่อาจได้รับผลกระทบจากปริมาณฝนสะสม ที่อาจส่งผลให้เกิดอุทกภัย ประชาชนที่ได้รับความเดือดร้อนจากสถานการณ์ภัยสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” รวมถึงสายด่วนนิรภัย1784 ตลอด 24 ชั่วโมง